________________________________________________________________________

HALLITUKSEN TIEDOTE					5/2019
Hallituksen seminaarikokous  25.-26.10.2019			

YLEISTÄ 

Liiton hallituksen seminaarikokous keskittyi pitkälti marraskuun lopulla pidettävän THHL:n ylimääräisen edustajakokouksen asioiden viimeistelyyn niin, että kokouskutsu ja aineisto voidaan toimittaa tuleville kokousedustajille heti 4.11. jälkeen, kun edustajien tiedot on saatu liiton toimistoon. Kokous pidetään yksipäiväisenä Helsingissä pe  22.11.2019.

Kokous pidetään siksi, että toukokuussa  2017 pidetyn varsinaisen edustajakokouksen toiminta- ja taloussuunnitelmat on tehty sen aikaisilla tiedoilla hallinnon ja tehtävien sekä järjestöorganisaation osalta. Tilanteet ja edunvalvonnan haasteet ovat muuttuneet mm. uuden hallitusohjelman peruutettua maakuntauudistuksen, ELYjen ja TE-toimistojen lakkauttamisen ja te-palveluiden markkinoille ajamisen. Myös työttömien aktiivimalli peruttiin.

Nyt uuden hallitusohjelman tavoitteiden mukaisia te- ja yrityspalveluiden järjestämistä ja työttömien uuden aktivointia edistävän mallin muutoksia pohditaan erinäisissä politikkaryhmissä,
joissa ELY- ja TE-kentän edustajia ei ole lainkaan mukana. Sen tiedämme, että ns. MAKU-jääminä Kuntaliiton rooli etenkin te-palveluiden järjestämisasioissa on näissä valmisteluissa  merkittävä. Parhaillaan on menollaan TEMin avaama haku uusista kaupunki-kuntakokeiluista, joita on tarkoitus käynnistää keväällä  2020. Tämä tuo toteutuessaan mukanaan paljon pohdittavia asioita henkilöstön siirtymisiin ja TE-toimistojen arkeen ja tehtävien hoitoon liittyen. Myös  v. 2021 alusta toteutettava työttömyysturvatehtävien siirto maksajille etenee TEMin työryhmän valmisteluissa. Tämäkin muutos on TE-toimistojen ja henkilöstön kannalta vielä paljon pohdintoja vaativa kokonaisuus. 

Kokonaisuus on mittava ja sen etenemistä seurataan mm. liiton hallituksessa sitä mukaa, kun tietoa saadaan. Liiton edustajat TEM-Hallinnonalan ja valtakunnallisessa ELY+KEHA+TE yt-ryhmissä ovat keskeisiä toimijoita tiedon saannissa.

THHL JA TYÖMINISTERI TIMO HARAKKA

THHL:n puheenjohtaja ja TE-toimistojen pääluottamusmies tapasivat ministeri Harakan  2.10.
Aikaa oli lopulta vajaa tunti, joten kaikkia asioita ei voinut käydä läpi. Keskustelu oli kaikin puolin asiallista ja Harakka kuunteli näkemyksiämme herkällä korvalla. Meidän taholtamme asiat painottuivat nyt TE-toimistojen tulevaisuuden, te- ja yrityspalveluiden järjestämisen sekä viime vuoden lopussa päättyneiden alueellisten kokeilujen arviointitulosten yksipuolisuuteen ja tuloksiin. TE-toimistojen mittavan taustatyön osuudesta kokeiluille ja kokeilussa olleen TE-toimiston henkilöstön kuormittavuudesta suhteessa kuntapuolen kokeiluhenkilöstöön. Toki esillä oli myös nyt edessä olevien uusien kaupunki-kuntakokeilujen tulo ja ongelmatiikka. Harakka totesi, että esille nostamamme ongelmat ovat tulleet esille muualtakin. Avasimme myös tämän 
________________________________________________________________________

mediaan vahvasti tuodun viestin  5 m€ lisärahoituksesta ja lisäkäsistä-harhan, joka rahoitus tuli itse asiassa olemassa olevien määräaikaisten puuttuvan palkkarahan pottiin ja toi uutena elementtinä asiaan mukaan sen, että nyt rahaa käytetään vakinaistamisiin.  

Koska asiaa olisi ollut enemmänkin, todettiin lopuksi, että keskustelua tulee jatkaa. Koska, siitä ei sovittu. Oma tavoitteemme on, että kevään korvalla, kun hallitusohjelman toteumat alkavat edetä, alamme buukata uutta tapaamisaikaa. 

THHL:N STIPENDIT

Hallitus teki päätöksensä tämän vuoden THHL-stipendien saajista. Hakijoita oli kaikkiaan  13, joista  10:lle jaetaan stipendi. Kaikilla hakijoilla täyttyivät opintojen suhteen tarvittavat perusteet. Stipendin saajilla oli lisäksi haussa myös painotuksena ilmoitettua THHL:n ay-aktiviteettia. 

Stipendiä hakeneille toimitetaan sähköpostitse päätös asiasta alkaneella viikolla.

Koska tämä oli poikkeuksellisesti välivuotena avattu ylimääräinen jakokierros, on ensi vuonna
jälleen normaali stipendin jakovuosi (joka toinen, parillinen vuosi). Jäsentiedote hakuohjeineen toimitetaan aikanaan jäsenille elo-syyskuussa.    

THHL:N KOTISIVUT

Hallitus päätti vielä jatkaa liiton kotisivujen ylläpitämistä vuoden  2020 loppuun. Tapani Lahti jatkaa päivitystä. Virallisesti Tapani siirtyi äskettäin ansaitulle Olonomin päiville.
Tällä jatkolla mahdollistetaan  THHL:n oman tiedottamisen väylä ensi vuonna mm. muutoksia koskevissa asioissa aina tarvittaessa.

LOPUKSI  
            
Räntää tulee ulkosalla ja tuuli on sen verran voimallista, että ihanan ruskan värittämä maisema ”taitaa olla taputeltu”. Puut ovat ainakin täällä ikkunasta näkyvässä ihanassa pihassa ja puistossa pudottaneet kauniit lehtensä loppuviikon aikana. Maisema on siis hiukka karumpi.

Vaan eipä synkistellä suotta, valohoitolamput käyttöön, jos siltä tuntuu ja illan hämäriin ihanaa kynttilänvaloa perinteiseen tapaan tahi ledillä. Ja eikun hyvää oloa ja hymyä matkaan.

                      Hämyistä syksyä ja mielen valoa. 
                                  
                                                              Hallituksen psta
                                                                             Eija Tuutti

________________________________________________________________________